‘Bid vir die boerdery’, vra Agri SAFoto: Pixabay.com Agri SA het ŉ beroep op Suid-Afrikaners gedoen om Vrydag hande te vat en te bid vir die toekoms van die land en in besonder die landbousektor. “Landbou is een van die belangrikste sektore in die land en kan ŉ groot rol speel in die stimulering van ekonomiese groei,” sê Pierre Vercueil, Agri SA se president, in ŉ verklaring. “Die sektor ervaar tans verskeie uitdagings en politieke en beleidsonsekerhede. Dit sluit in grondonteiening en die wysiging van art. 25 van die Grondwet. Die droogte in die westelike dele van die land en die Karoo het ook ŉ negatiewe impak op boere en plaaswerkers se vermoë om te oorleef.” Vercueil sê boere is baie dankbaar vir die reën wat reeds in groot dele van die land geval het. “Maar daar is ander dele waar die droogte voortduur, met die gevolg dat mens en dier baie swaarkry. “Dit is nou die tyd vir gelowiges van alle denominasies om saam te staan en uit te reik na mede-Suid-Afrikaners,” sê Vercueil. Daarom vra Agri SA mense van alle gelowe en kerke om Vrydag 24 Januarie tussen 13:00 en 14:00 vir die volgende te bid: “Agri SA beywer hom vir ŉ land waar landsburgers mekaar se regte respekteer, goeie waardes bevorder en mekaar ondersteun. Agri SA hoop om met dié oproep om gebed Suid-Afrikaners nader aan mekaar te bring,” sê Vercueil.